Cəmilli qətliamı

Cəmilli qətliamı və ya Cəmilli faciəsi — 15 dekabr 1991-ci ildə Azərbaycanda, Xocalı rayonunun Cəmilli kəndində erməni hərbi birləşmələri və Müstəqil Dövlətlər Birliyinin Birləşmiş Silahlı Qüvvələrinə tabe 366-cı motoatıcı alay tərəfindən törədilmiş qətliam. Hadisə zamanı 9 nəfər mülki şəxs öldürülmüşdür.

 Qətliam 
13 dekabr 1991-ci ildə erməni hərbi birləşmələri və Müstəqil Dövlətlər Birliyinin Birləşmiş Silahlı Qüvvələrinə tabe 366-cı motoatıcı alay Azərbaycanın Xocalı rayonunun Cəmilli kəndin mühasirəyə almışdı. 14–15 dekabr tarixlərində kəndə hücum etmişdilər. İlk növbədə kənd artilleriya atəşinə tutulmuşdur. Cəmillini yerli özünümüdafiə dəstəsi və Ağcabədi rayonundan olan polis dəstəsi müdafiə edirdi. Bir neçə saat davam edən kütləvi atəşdən sonra onlar kəndə nəzarəti ələ keçirmişdir. Kəndə soxulan silahlılar əvvəlcə 14 evi yandırmış, sonra qarət etməyə başlamışdılar. Bu zaman 9 nəfər azərbaycanlı mülki şəxs öldürülmüşdür. Qətliamın şahidi Tehran İbadovun sözlərinə görə, ermənilər meyitləri qarət edir və məsxərəyə salırdılar. Qətliamın qurbanlarının siyahısı:

 Xıdır Cabbarov
 Vaqif Cavadov
 Əhməd Cavadov
 Fikrət Mehdiyev
 Vaqif Sadıqov
 Natiq Salahov
 Şakir Salahov
 Məmməd Zeynalov
 Bəhram İsmayılov

Qətliam zamanı Cəmilli kəndi tamamilə yandırılmışdır. Cəmillinin əhalisinin qalan hissəsi məcburi köçkün olmuşdur. "Memorial" hüquq-müdafiə təşkilatı Birinci Qarabağ müharibəsi zamanı Cəmillinin azərbaycanlı sakinlərinin, eləcə də ərazidəki bir neçə kəndin əhalisinin məcburi köçürülməsi barədə məlumat yaymışdır. Xocalı soyqırımının şahidlərindən olan Qənahət Hacıyev bildirmişdir ki, Cəmilli sakinləri kənddən "çıxmaq istəmirdi" çünki onlar ermənilərin "bu qədər insanı öldürə biləcəyi"nə inanmırdılar, hökumət qüvvələrinin kömək edəcəyinə inanırdılar.

Azərbaycan jurnalisti Qulu Məhərrəmli Cəmilli faciəsini digər qətliamlar ilə birlikdə Azərbaycanın "iyirminci əsr tarixinin faciəli bir səhifəsi" adlandırmışdır.

 İstinadlar 

 Xarici keçidlər 


Kateqoriya:Azərbaycanlılara qarşı törədilən poqromlar
Kateqoriya:Birinci Qarabağ müharibəsi
Kateqoriya:1991-ci ildəki münaqişələr
Kateqoriya:Azərbaycanda qətliamlar
Kateqoriya:Xocalı rayonu
Kateqoriya:366-cı motoatıcı alay